"วรรณ"เชียร์กองอสังหาฯสิงคโปร์รับศก.เริ่มฟื้น
บลจ.วรรณ เชียร์ลงทุนกองทุนอสังหาริมทรัพย์สิงคโปร์ หลังเศรษฐกิจเริ่มฟื้นตัว
2 ต.ค. 2557

บลจ.วรรณ เชียร์ลงทุนกองทุนอสังหาริมทรัพย์สิงคโปร์ หลังเศรษฐกิจเริ่มฟื้นตัว
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า บลจ.วรรณยังมองตลาดหุ้นไทยยังน่าสนใจ โดยประเมินดัชนีตลาดหลักทรัพย์มีโอกาสเคลื่อนไหวในกรอบ 1,580-1,650 จุด ได้ในช่วงสิ้นปีนี้ โดยมีค่ากลางที่ 1,600 จุด ขณะเดียวกันแนะนักลงทุนควรกระจายการลงทุนในอสังหาริมทรัพย์ในต่างประเทศ โดยเฉพาะสิงคโปร์ เนื่องจากมองว่าอสังหาริมทรัพย์สิงคโปร์เริ่มฟื้นตัว
“นอกจากการลงทุนในอสังหาริมทรัพย์ในประเทศไทยแล้ว จังหวะนี้อสังหาริมทรัพย์ในสิงคโปร์ก็น่าสนใจ  เพื่อลดความเสี่ยงจากการกระจุกตัวเพียงประเทศใดประเทศหนึ่งและรองรับในช่วงที่อสังหาริมทรัพย์สิงคโปร์ที่เริ่มเข้าสู่การฟื้น”นายวิน กล่าว
ปัจจุบันกองทุนเปิด วรรณ พร็อพเพอร์ตี้ สิงคโปร์ (ONEPROP-SG) ซึ่งลงทุนในอสังหาริมทรัพย์สิงคโปร์ เริ่มปรับตัวดีขึ้นหลังจากที่เศรษฐกิจสิงคโปร์เริ่มทยอยฟื้นตัวจากอานิสงส์ของเศรษฐกิจโลกที่ดีขึ้นตามลำดับ ทำให้เริ่มมีความต้องการกลับเข้าสู่ตลาดอสังหาริมทรัพย์สิงคโปร์อีกครั้ง รวมทั้งอสังหาริมทรัพย์บางแห่งมีการปรับขึ้นค่าเช่าในหลายพื้นที่ ทำให้รายได้ของอสังหาริมทรัพย์ที่กองทุน Phillip Singapore Real Estate Income Fund ที่กองทุน ONEPROP-SG ลงทุนได้รับผลตอบแทนที่ดีขึ้นตาม โดยตั้งแต่ต้นปีถึง ณ วันที่ 29 ส.ค.2557 มีผลตอบแทนประมาณ 6.68%
นอกจากนี้ในวันที่ 3 ต.ค.นี้ บลจ.วรรณ จะรับซื้อคืนหน่วยลงทุนอัตโนมัติของกองทุน ONEPROP-SG เพื่อเป็นไปตามวัตถุประสงค์ของกองทุนเพื่อให้นักลงทุนมีกระแสเงินสดรับระหว่างทาง โดยจะจ่ายในอัตรา 1.75% ของหน่วยลงทุน รวมทั้งในวันเดียวกันจะรับซื้อคืนอัตโนมัติอีก 2 กองทุน ได้แก่ กองทุนเปิด วรรณ พร็อพเพอร์ตี้ พลัส ฟันด์ (ONE-PROP) ในอัตรา 1.75% ของหน่วยลงทุน และกองทุนเปิด วรรณ อินคัม พรีเมียร์ ฟันด์ (ONE-PREMIER) รับซื้อในอัตรา 0.21 บาทต่อหน่วย